# נהלי מסלול הטבה מס' 41: הסדנה- איגוד ללימודי טכנולוגיה מתקדמת (פיילוט)

## 1. כללי

1.1. בהתאם להוראות סעיף 11.2 למסלול הטבה מס' 41: הסדנה – איגוד ללימודי טכנולוגיה מתקדמת (פיילוט) (להלן: "מסלול ההטבה") נהלים אלו הם חלק בלתי נפרד ממסלול ההטבה. אם קיימת סתירה בין הוראות מסלול ההטבה לבין נהלים אלו, תגברנה הוראות מסלול ההטבה.

1.2. המונחים במסמך זה הינם כהגדרתם במסלול ההטבה, אלא אם כן צוין במפורש אחרת. בנוסף, במסמך זה תיוחד למונחים הבאים ההגדרות כדלקמן:

1.2.1. "איגוד"

איגוד ללימודי טכנולוגיה מתקדמת, אשר התאגד כמפורט בסעיף 6.1 למסלול ההטבה.

## 2. הגשת התיקים, ההוצאות והדיווחים

הגשת התיקים, ההוצאות והדיווחים בגינם יהיו בהתאם לאמור בנהלי רשות החדשנות המפורטים להלן, בכפוף לשינויים המפורטים בסעיף 3 לנוהל זה:

[2.1. 200-01- נוהל כללי הפעילות מהגשת בקשה לתמיכה ועד לסיום תקופת המו"פ;](https://innovationisrael.org.il/rules/2949)

[2.2. 200-02 - נוהל הגשת בקשה לתמיכה בתכנית מו"פ;](https://innovationisrael.org.il/rules/2950)

[2.3. 200-03 - נוהל ניהול מערכת הכספים לצורכי מו"פ והגשת דוחות ביצועי במהלך תקופת המו"פ ובסיומה;](https://innovationisrael.org.il/rules/2952)

## 3. הוראות ספציפיות אשר תחולנה על בקשות המוגשות מכוח מסלול ההטבה

3.1. **הגשת הבקשה:**

3.1.1. בקשה למענק תוגש על ידי נציג המבקש או על ידי נציג אחת מחברות ההייטק המשתתפות במבקש;

3.1.2. חברות הייטק המעוניינות להשתתף באיגוד תמלאנה טופס הצעה להקמת איגוד (נספח מס' 1 לנוהל זה) ויתר הנספחים הנדרשים כמפורט בנוהל זה וכפי שיפורסמו באתר האינטרנט של רשות החדשנות:

3.1.2.1. טופס הצעה להקמת איגוד, הכולל, בין היתר, פירוט אודות החברות השותפות, המנהל המקצועי המיועד לניהול האיגוד, מודל מערך ההכשרה ותכניו, בניית קהילה ושיתוף ידע (נספח מס' 1 לנוהל זה).

3.1.2.2. טופס תקציב הכולל פירוט של התקציב המבוקש מרשות החדשנות על פי הסעיפים המוכרים בנוהל זה (נספח מס' 6 לנוהל זה).

3.1.2.3. מזכר הבנות או הסכם עקרונות של השותפות במבקש בהתאם לסעיף 4.2.1 במסלול ההטבה.

3.1.2.4. תצהיר מורשה חתימה מטעם כל אחת מחברות ההייטק במבקש, כי אף אחת מהן: אינה בעלת חשבון מוגבל ואינה נמצאת בתהליך כינוס נכסים, הקפאת הליכים, פירוק וכדומה; ואינה מקבלת מימון נוסף כלשהו ממדינת ישראל בגין לימודי טכנולוגיה מתקדמת כאמור במסלול ההטבה (נספח מס' 2 לנוהל זה).

3.1.2.5. תצהיר מורשה חתימה מטעם כל אחת מחברות ההייטק במבקש, כי כל אחת מהן בנפרד עומדת בדרישות התקנות לעידוד מחקר ופיתוח בתעשייה (התניות אישורים – שכר מינימום) התשע"א – 2011 (נספח מס' 3 לנוהל זה).

3.1.2.6. רשימה בדבר זהות נציגי החברות המיועדים להשתתף בוועד המנהל / דירקטוריון של האיגוד (נספח מס' 4 לנוהל זה).

3.2. **אישור ועדה והפעלת התכנית:**

3.2.1. אושרה הבקשה על ידי הוועדה, יעביר האיגוד לא יאוחר מהמועד אותו קבעה הוועדה את המסמכים הבאים:

3.2.1.1. מסמכי ההתאגדות של האיגוד, אשר התאגד כאמור בסעיף 6.1 במסלול ההטבה;

3.2.1.2. הסכם סופי וחתום בין החברות המרכיבות את האיגוד;

3.2.1.3. אישור ניהול ספרים וניכוי מס בתוקף של האיגוד;

3.2.1.4. רשימת נציגי הוועד המנהל/ הדירקטוריון של האיגוד כאמור בסעיף 4.2.4 למסלול ההטבה;

3.2.1.5. תצהיר מורשה חתימה מטעם האיגוד, כי האיגוד עומד בדרישות התקנות לעידוד מחקר ופיתוח בתעשייה (התניות אישורים – שכר מינימום) התשע"א – 2011 (נספח מס' 3 לנוהל זה).

3.2.2. למען הסר ספק, ביצוע האמור בסעיף 3.2.1 לעיל מהווה תנאי להפעלת התכנית המאושרת (בהתאם לנוהל 200-01 - נוהל כללי הפעילות מהגשת בקשה לתמיכה ועד לסיום תקופת המו"פ).

3.3. **מקדמה:**

3.3.1. עם הפעלת התכנית המאושרת תועבר לאיגוד מקדמה בשיעור של 35% מהמענק.

3.3.2. יתרת המענק תועבר לאיגוד בהתאם לדיווחים התקופתיים כאמור בסעיף 3.4 להלן.

3.4. **תקצוב ודיווח:**

3.4.1. האיגוד יגיש דוחות כספיים תקופתיים כמפורט בנוהל 200-03.

3.4.2. האיגוד יגיש דוחות סופיים מבוקרים על ידי רו"ח כל 12 חודשים כמפורט בנוהל 200-03, בפרק המתייחס לסיום תכנית והגשת דו"חות מסכמים. לכל דו"ח כספי סופי תצורף הצהרה עם פירוט המוכשרים בהתאם לחובות האיגוד לפי מסלול ההטבה.

3.4.3. הרכב ההוצאות המוכרות לאיגוד (זאת בנוסף להוצאות המוכרות בנוהל 200-03 הנ"ל):

3.4.3.1. **כוח אדם:**

א. יוכרו הוצאות בגין כוח אדם המשמש להכשרת זכאי ההכשרה;

ב. הוצאות בגין מנהל מקצועי כאמור בסעיף 5.3.1 במסלול ההטבה יוכרו בגין היקף משרה שלא יפחת מ-50%;

ג. יוכרו הוצאות בגין עוזר מנהל מקצועי;

3.4.3.2. **חומרים:**

יוכרו הוצאות בגין חומרים המשמשים להכשרה בלבד;

3.4.3.3. **קבלני משנה:**

א. יוכרו הוצאות בגין קבלני משנה המשמשים להכשרה בלבד.

ב. יוכרו הוצאות בגין מרצים מחו"ל. למען הסר ספק, יוכרו הוצאות בגין טיסות (בהתאם לכללי מס הכנסה (מחלקת תיירים)) ושכר המרצה בלבד.

3.4.3.4. **ציוד:**

יוכרו הוצאות בגין ציוד המשמש להכשרה בלבד;

3.4.3.5. **ציוד ייעודי:**

לא יוכרו הוצאות בגין ציוד ייעודי.

3.4.3.6. **שונות:**

הרכב ההוצאות המוכרות בגין סעיף זה:

א. שכ"ד ונלוות;

ב. תקשורת (טלפון וכדומה);

ג. הוצאות משרדיות;

ד. ייעוץ משפטי, הנהלת חשבונות;

ה. שימוש באמצעי הכשרה (כגון רישיונות לתוכנה, קורסים מקוונים וכדומה);

ו. שכירת ציוד;

ז. הכשרות בחו"ל. למען הסר ספק, ההוצאות בגין סעיף זה יוכרו בגין רכיב ההכשרה בלבד.

3.4.3.7. למען הסר ספק, לא יוכרו הוצאות בגין בניית קהילה ושיתוף ידע, כאמור בסעיף 6.3 למסלול ההטבה.

3.5. **בקשות שינויים:**

3.5.1. בקשות שינויים לא יעלו על שתי בקשות במהלך תקופת הביצוע המאושרת.

3.5.2. נדרשו שינויים בתכני התכנית המאושרת בשיעור של 25% ומעלה מהיקף שעות התכנית המאושרת, יגיש האיגוד טופס בקשת שינויים (נספח ט' בנוהל 200-03 - נוהל ניהול מערכת הכספים לצורכי מו"פ והגשת דוחות ביצועי במהלך תקופת המו"פ ובסיומה).

3.5.3. בקשה להארכת תקופה תוגש באמצעות טופס בקשת שינויים (נספח ט' בנוהל 200-03 - נוהל ניהול מערכת הכספים לצורכי מו"פ והגשת דוחות ביצועי במהלך תקופת המו"פ ובסיומה) וזאת במחצית הראשונה של שנת ההפעלה השלישית כאמור בהוראות מסלול ההטבה, סעיף 7.2.

3.6. **סגירה:**

3.6.1. בתום תקופת הפעילות כאמור בסעיף 7.1 במסלול ההטבה:

3.6.2. האיגוד יגיש הצהרה המפרטת את כמות שעות ההכשרה אשר בוצעו על ידי כל חברה במהלך התכנית המאושרת;

3.6.3. האיגוד יגיש דוח המפרט את סך כל המוכשרים, המועסקים על ידי החברות החברות באיגוד; וכן את סוג ההכשרה אותה קיבל כל מוכשר.

## 4. תחילה

נוהל זה נכנס לתוקפו ביום (מספר) ב(חודש) (שנה).

## 5. נספחים לנוהל

נספח 1: טופס הצעה להקמת איגוד ללימודי טכנולוגיה מתקדמת.

נספח 2: תצהיר חברת הייטק.

נספח 3: תצהיר בדבר עמידה בדרישות התקנות לעידוד מחקר ופיתוח בתעשייה (התניית אישורים - שכר מינימום), התשע"א-2011.

נספח 4: רשימת המיועדים לשמש כחברי ועד מנהל או דירקטוריון של האיגוד.

נספח 5: רשימת מקצועות פיתוח מתקדמים.

נספח 6: טופס תקציב.

הטפסים והנספחים להגשת הבקשה מפורסמים באתר האינטרנט של רשות החדשנות בכתובת: <https://innovationisrael.org.il>.